b'\n_START_ARTICLE_\nBrit\xc5\xb3 Malaja\n_START_SECTION_\nS\xc4\x85siaurio gyvenvie\xc4\x8di\xc5\xb3 susiformavimas (1791\xe2\x80\x931826\xc2\xa0m.)\n_START_PARAGRAPH_\nBritai Malaj\xc5\xb3 salyne kolonijines valdas k\xc5\xabr\xc4\x97 nuo XVII a pabaigos, konkuruodami su olandais, kuriems sek\xc4\x97si daug geriau. Vienintel\xc4\x97 i\xc5\xa1laikyta brit\xc5\xb3 kolonija salyne Benkulu (Bencoolen) Sumatros vakarin\xc4\x97je pakrant\xc4\x97je, nebuvo pelninga._NEWLINE_Brit\xc5\xb3 kolonizacija labai suintensyv\xc4\x97jo XVIII a pabaigoje. Tuo metu salynas buvo susiskald\xc4\x99s \xc4\xaf ma\xc5\xbeus sultonatus, kuriuos vien\xc4\x85 po kito siek\xc4\x97 kolonizuoti Oland\xc5\xb3 Ryt\xc5\xb3 Indija. 1791\xc2\xa0m britai gavo ma\xc5\xbe\xc4\x85 Penang sal\xc4\x85 prie vakarin\xc4\x97s Malakos pusiasalio pakrant\xc4\x97s, iki tol priklausiusi\xc4\x85 Kedaho sultonatui, kuri tapo j\xc5\xb3 atsparos punktu._NEWLINE_1811\xe2\x80\x931814\xc2\xa0m Europoje vykstant Napoleono karams ir Nyderlandus u\xc5\xbe\xc4\x97mus Pranc\xc5\xabzijai, britai buvo u\xc5\xbe\xc4\x97m\xc4\x99 oland\xc5\xb3 kolonijas Malaj\xc5\xb3 salyne, laikinai tapdami pagrindiniais valdovais. T. S. Raffles \xc4\xafvykd\xc4\x97 daug pa\xc5\xbeangi\xc5\xb3 reform\xc5\xb3, buvo tyrin\xc4\x97jama salyno istorija ir kult\xc5\xabra._NEWLINE_Nors oland\xc5\xb3 kolonijos buvo gr\xc4\x85\xc5\xbeintos Nyderlandams, britai galutinai \xc4\xafsitvirtino Malaj\xc5\xb3 salyne ir ie\xc5\xa1kojo keli\xc5\xb3, kaip \xc4\xafgyti hegemonij\xc4\x85. 1819\xc2\xa0m T. S. Raffles d\xc4\x97ka i\xc5\xa1 D\xc5\xbeohoro sultonato buvo atpl\xc4\x97\xc5\xa1ta nedidel\xc4\x97 Singap\xc5\xabro salel\xc4\x97, kuri efektyvaus valdymo d\xc4\x97ka labai suklest\xc4\x97jo ir tapo vienu svarbiausi\xc5\xb3 salyno prekybos centr\xc5\xb3._NEWLINE_Olandams labai nepatiko \xc5\xa1is brit\xc5\xb3 \xc4\xaftakos stipr\xc4\x97jimas, ta\xc4\x8diau jie buvo priversti susitaikyti su tuo. 1824\xc2\xa0m sutartyje olandai ir britai galutinai pasidalijo \xc4\xaftakos sferomis salyne. Britai nutar\xc4\x97 apsiriboti Malakos pusiasaliu, o olandams liko visos kitos teritorijos (sudaran\xc4\x8dios dabartin\xc4\x99 Indonezij\xc4\x85). Tai buvo patvirtinta kolonij\xc5\xb3 apsikeitimu: britai atidav\xc4\x97 olandams savo kolonij\xc4\x85 Benkulu (Sumatroje), u\xc5\xbe k\xc4\x85 mainais gavo Melaka, kuri\xc4\x85 anks\xc4\x8diau vald\xc4\x97 Nyderlandai._NEWLINE_1826\xc2\xa0m Melakos pusiasalyje brit\xc5\xb3 paimtos teritorijos buvo oficialiai paskelbtos kolonija ir pavadintos S\xc4\x85siaurio gyvenviet\xc4\x97mis (Straits settlements).\n_START_SECTION_\nFederacini\xc5\xb3 Malaj\xc5\xb3 Valstij\xc5\xb3 susiformavimas (1826\xe2\x80\x931895\xc2\xa0m.)\n_START_PARAGRAPH_\n1826\xc2\xa0m britai pasidaljo \xc4\xaftakos sferomis ir su kitu konkurentu\xc2\xa0\xe2\x80\x93 Siamu, kuris gana agresyviai pl\xc4\x97t\xc4\x97si Malakos pusiasalyje. Dar XVIII a jis buvo u\xc5\xbe\xc4\x97m\xc4\x99s Singgora (Songgkla) sultonat\xc4\x85, o XIX a okupavo Pattani, Terenganu, Kedaho ir Kelantano sultonatus. Sutartimi \xc5\xa1ie sultonatai ir buvo pripa\xc5\xbeinti Siamui, ta\xc4\x8diau Siamas paliko britams teis\xc4\x99 pl\xc4\x97sti \xc4\xaftak\xc4\x85 kitose dalyse._NEWLINE_1863\xc2\xa0m britai \xc4\xafgijo \xc4\xaftak\xc4\x85 Pahango sultonate, kuriame pasodintas brit\xc5\xb3 vietininkas, o sultonui liko tik nominali vald\xc5\xbeia._NEWLINE_Trys kiti sultonatai,\xc2\xa0\xe2\x80\x93 Perakas, Selangoras ir Negeri Sembilanas,\xc2\xa0\xe2\x80\x93 kaip tik tuo metu i\xc5\xa1gyveno klest\xc4\x97jim\xc4\x85, nes ten buvo atrasta alavo. Tod\xc4\x97l augo tokie miestai kaip Klang ir Kvala Lump\xc5\xabras. Ta\xc4\x8diau nestabili sultonat\xc5\xb3 vidaus pad\xc4\x97tis ir ypa\xc4\x8d \xc4\xafp\xc4\x97dinyst\xc4\x97s nesutarimai leido britams i\xc5\xa1pl\xc4\x97sti savo \xc4\xaftak\xc4\x85 ir 1874\xc2\xa0m paskirti juose vietininkus._NEWLINE_1890 u\xc5\xbeimtieji keturi sultonatai buvo organizuoti \xc4\xaf Federacines Malaj\xc5\xb3 Valstijas su bendru valdymo organu Federacine taryba. 1895\xc2\xa0m Valstijos oficialiai paskelbtos Did\xc5\xbeiosios Britanijos protektoratu.\n_START_SECTION_\nMalaj\xc5\xb3 Valstijos(1895\xe2\x80\x931946\xc2\xa0m.)\n_START_PARAGRAPH_\nTaigi, nuo 1895\xc2\xa0m. Brit\xc5\xb3 Malaj\xc4\x85 sudar\xc4\x97 atskiri sultonatai, skirstomi \xc4\xaf tris grupes._NEWLINE_Keturi prekybiniai uostai,\xc2\xa0\xe2\x80\x93 Penang, Singap\xc5\xabras, Melaka ir Dindingas,\xc2\xa0\xe2\x80\x93 sudar\xc4\x97 S\xc4\x85siaurio gyvenvie\xc4\x8di\xc5\xb3 kolonij\xc4\x85._NEWLINE_Pahango, Perako, Selangor ir Negeri Sembilano sultonatai sudar\xc4\x97 Federacines Malaj\xc5\xb3 valstijas._NEWLINE_Tre\xc4\x8diajai grupei,\xc2\xa0\xe2\x80\x93 Nefederacin\xc4\x97ms Malaj\xc5\xb3 valstijoms,\xc2\xa0\xe2\x80\x93 priklaus\xc4\x97 tie sultonatai, kurie brit\xc5\xb3 buvo kolonizuoti jau XX a. Dauguma j\xc5\xb3 atsirado 1909\xc2\xa0m Bankoko sutartimi i\xc5\xa1 Siamo at\xc4\x97mus seniau jo u\xc5\xbekariautus sultonatus: Terenganu, Kedah\xc4\x85 ir Kelantan\xc4\x85. Dar vienas sultonatas buvo prijungtas 1914\xc2\xa0m. Tai buvo D\xc5\xbeohoras, paskutin\xc4\x97 laisva malaj\xc5\xb3 valstyb\xc4\x97._NEWLINE_Tuo metu modernizuojama Brit\xc5\xb3 Malaja tapo viena pelningiausi\xc5\xb3 Did\xc5\xbeiosios Britanijos Kolonij\xc5\xb3, pagrindiniu pasaulio alavo ir kau\xc4\x8diuko gamintoju._NEWLINE_1942-45 \xc5\xa1alis buvo okupuota japon\xc5\xb3.'